หุ้น1,200จุดยาก
ภัทรชี้เศรษฐกิจโลกเสี่ยงหนักทองคำราคาวิ่งถึงกลางปี&#8217;56
8 ก.ย. 2554

ภัทรชี้เศรษฐกิจโลกเสี่ยงหนักทองคำราคาวิ่งถึงกลางปี’56
“ศุภวุฒิ” ฟันธงหุ้นไทย 1,200 จุดไปได้ยาก ชี้เศรษฐกิจโลกตัวฉุด เชียร์ลงทุนธุรกิจข้ามชาติ ทองคำวิ่งได้จนถึงกลางปี 2556
นายศุภวุฒิ สายเชื้อ กรรมการผู้จัดการฝ่ายวิจัย บริษัทหลักทรัพย์ (บล.) ภัทร กล่าวว่า ดัชนีหุ้นไทยไม่สามารถไปถึงเป้าหมายที่ประเมินไว้ 1,200 จุด ภายในสิ้นปีนี้ จากปัจจัยลบในต่างประเทศมีความเสี่ยงมากขึ้น โดยเฉพาะปัญหาเศรษฐกิจและหนี้สาธารณะในสหรัฐอเมริกาและยุโรป
“มีความเป็นไปได้ที่นักกลยุทธ์ของ บล.เมอร์ริล ลินช์ ภัทร จะต้องปรับลดเป้าหมายดัชนีในเร็วๆ นี้ ตอนนี้ถือว่าเป็นสถานการณ์ที่แปลกมาก เพราะนักวิเคราะห์ที่มองจากภาพใหญ่ (TopDown Approach) จะมองว่าเศรษฐกิจไม่ดี มีความเสี่ยงสูง ทำให้ไม่กล้าลงทุน แต่ถ้าเป็นนักวิเคราะห์ที่มองปัจจัยพื้นฐานของบริษัทจดทะเบียน (BottomUp Approach) จะบอกว่าฐานะการเงินของบริษัทแข็งแกร่งและราคาหุ้นถูก น่าซื้อ ทำให้ตัดสินใจลำบาก” นายศุภวุฒิ กล่าว
นายศุภวุฒิ คาดว่าในอีก 23 ปีข้างหน้า จะเกิดวิกฤตเศรษฐกิจที่รุนแรงมากกว่าวิกฤตการเงินในปี 2551 โดยมีสาเหตุมาจากหนี้สาธารณะของประเทศที่เป็นเสาหลักทางเศรษฐกิจของโลก เช่น สหรัฐอเมริกา อิตาลี ญี่ปุ่น และเยอรมนี ซึ่งในปัจจุบันมีภาระหนี้สาธารณะต่อผลิตภัณฑ์มวลรวมภายในประเทศ (GDP) ที่สูงมาก
“เราไม่เคยเห็นประเทศที่เป็นเสาหลักทางเศรษฐกิจของโลกมีภาระหนี้สาธารณะจำนวนมากขนาดนี้มาก่อน ทำให้เศรษฐกิจโลกมีความเสี่ยงมากขึ้นเรื่อยๆ โดยความเสี่ยงของยุโรปจะรุนแรงกว่าอเมริกา ขณะที่ภาครัฐเองยังแก้ปัญหาไม่ถูกจุด และที่ผ่านมาเป็นการแก้ปัญหาแบบซื้อเวลารอให้เศรษฐกิจกลับมาฟื้นตัว ทำให้ปัญหายืดเยื้อและลุกลาม และสำหรับอเมริกาแม้ว่าจะมีการออกมาตรการ QE3 แต่ยังไม่แน่ใจว่าจะช่วยให้เศรษฐกิจกลับมาได้อย่างไร” นายศุภวุฒิ กล่าว
อย่างไรก็ตาม นักลงทุนควรจะลงทุนหุ้นและหุ้นกู้ของบริษัทธุรกิจข้ามชาติที่ทำธุรกิจทั่วโลก แม้ว่าจะเป็นบริษัทของสหรัฐอเมริกา แต่บริษัทเหล่านี้มีฐานะการเงินแข็งแกร่ง และได้ประโยชน์จากการเติบโตของเอเชีย 
สำหรับการลงทุนในทองคำยังมีแนวโน้มดีไปถึงกลางปี 2556 เพราะเฟดประกาศคงดอกเบี้ย 0% และหากมี QE3 ราคาทองคำจะเพิ่มได้อีก และราคาทองคำจะลดก็ต่อเมื่อธนาคารกลางของหลายประเทศทั่วโลกหยุดพิมพ์เงินเข้าระบบ และประกาศขึ้นดอกเบี้ย รวมถึงมีวินัยทางการเงิน 
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส กล่าวว่า ราคาทองคำปีนี้ผันผวนสูงถึง 40% เพิ่มขึ้นจากอดีตที่ผันผวนเฉลี่ย 15% ขณะที่ค่าเงินมีความผันผวนเช่นกัน ซึ่งนักลงทุนต้องระมัดระวัง เพราะทองคำแม้จะเป็นสินทรัพย์ที่ปลอดภัย แต่ก็ไม่ใช่ลงทุนแล้วไม่ขาดทุน 
สำหรับดัชนีหุ้นไทยวันที่ 7 ก.ย. ฟื้นตัวอยู่ในทิศทางเดียวกับตลาดหุ้นเอเชีย โดยดัชนีปิดสูงสุดของวัน 1,068.78 จุด เพิ่มขึ้น 13.12 จุด หรือ 1.24% มูลค่าซื้อขาย 28,503 ล้านบาท แรงซื้อส่วนใหญ่เก็งกำไรหุ้นกลุ่มสื่อสาร หลังมีคณะกรรมการ กทช. ต่างชาติขายหุ้นต่อเนื่อง แต่เป็นจำนวนที่ลดลง วันที่ 7 ก.ย. ขายสุทธิเพียง 167 ล้านบาท